LV Eiropas Savienības Oficiālais Vēstnesis L 250/73

PADOMES ĪSTENOŠANAS LĒMUMS (ES) 2017/1769

(2017. gada 25. septembris),

ar ko Polijas Republikai atļauj noslēgt ar Ukrainu nolīgumu, kurā ietverti noteikumi, atkāpjoties no Direktīvas 2006/112/EK par kopējo pievienotās vērtības nodokļa sistēmu 2. panta 1. punkta d) apakšpunkta un 5. panta attiecībā uz autoceļa tiltu uzturēšanu uz Polijas un Ukrainas robežas

EIROPAS SAVIENĪBAS PADOME,

ņemot vērā Līgumu par Eiropas Savienības darbību,

ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 396. panta 1. punktu,

ņemot vērā Eiropas Komisijas priekšlikumu,

tā kā:

(1) Saskaņā ar Direktīvas 2006/112/EK 5. pantu, kas attiecas uz minētās direktīvas teritoriālo darbības jomu, pievienotās vērtības nodokļa (“PVN”) sistēma parasti ir piemērojama dalībvalsts teritorijā.

(2) Ar vēstuli, kas reģistrēta Komisijā 2016. gada 7. oktobrī, Polija lūdza atļauju noslēgt nolīgumu ar Ukrainu attiecībā uz trīs autoceļa tiltu uzturēšanu, kas šķērso Bugas upi uz Polijas un Ukrainas robežas (“nolīgums”). Nolīgumā ir ietverti noteikumi, atkāpjoties no Direktīvas 2006/112/EK 2. panta 1. punkta d) apakšpunkta un 5. punkta.

(3) Saskaņā ar Direktīvas 2006/112/EK 396. panta 2. punkta otro daļu Komisija ar 2017. gada 24. janvāra vēstuli informēja pārējās dalībvalstis par Polijas lūgumu. Komisija ar 2017. gada 25. janvāra vēstuli paziņoja Polijai, ka tās rīcībā ir visa informācija, kas vajadzīga lūguma izskatīšanai.

(4) Par Polijas teritorijā veiktajiem uzturēšanas darbiem PVN uzliek Polijā, savukārt Ukrainas teritorijā veiktie darbi neietilpst Direktīvas 2006/112/EK darbības jomā. Turklāt Polijā PVN tiek uzlikts visām no Ukrainas importētajām precēm, kuras nepieciešamas pierobežas tiltu uzturēšanai.

(5) Lai nodrošinātu nolīguma mērķu izpildi un jo īpaši lai uzlabotu satiksmi starp Poliju un Ukrainu, ir lietderīgi nolīgumā ietver noteikumus, ar kuriem vienkāršo PVN noteikumus, kas piemērojami uzturēšanas darbiem un ar tiem saistītajam preču importam.

(6) Atkāpe neietekmēs Savienības pašu resursus, ko veido PVN,

IR PIEŅĒMUSI ŠO LĒMUMU.

1. pants

Polijai ir atļauts noslēgt nolīgumu ar Ukrainu, kurā ietverti noteikumi, atkāpjoties no Direktīvas 2006/112/EK 2. panta 1. punkta d) apakšpunkta un 5. panta saistībā ar darījumu PVN režīmu un PVN sistēmas teritoriālās darbības jomu attiecībā uz trīs šā lēmuma pielikumā minēto autoceļa tiltu uzturēšanu uz Polijas un Ukrainas robežas.

2. pants

Atkāpjoties no Direktīvas 2006/112/EK 5. panta, ciktāl tilti, kas minēti šā lēmuma pielikumā un par kuru uzturēšanu atbild Polija, ir Ukrainas suverēnajā teritorijā, pārrobežas tiltus uzskata par daļu no Polijas suverēnās teritorijas attiecībā uz to uzturēšanai nepieciešamo preču piegādi un pakalpojumu sniegšanu.

3. pants

Atkāpjoties no Direktīvas 2006/112/EK 5. panta, ciktāl tilti, kas minēti šā lēmuma pielikumā un par kuru uzturēšanu atbild Ukraina, ir Polijas suverēnajā teritorijā, pārrobežas tiltus uzskata par daļu no Ukrainas suverēnās teritorijas attiecībā uz to uzturēšanai nepieciešamo preču piegādi un pakalpojumu sniegšanu.

4. pants

Atkāpjoties no Direktīvas 2006/112/EK 2. panta 1. punkta d) apakšpunkta, precēm, ko nodokļa maksātāji, kuriem ir tiesības uz pilnīgu nodokļa atskaitījumu, importē no Ukrainas Polijā, neuzliek PVN, ciktāl minētās preces tiek izmantotas šā lēmuma pielikumā minēto tiltu uzturēšanai.

5. pants

Šis lēmums stājas spēkā tā paziņošanas dienā.

Šis lēmums ir adresēts Polijas Republikai.

Briselē, 2017. gada 25. septembrī Padomes vārdā – priekšsēdētājs M. MAASIKAS

(1) OV L 347, 11.12.2006., 1. lpp.